## Pravilnik o obliku i sadržaju identifikacijske vojne iskaznice

### NN 99/2014 (13.8.2014.), Pravilnik o obliku i sadržaju identifikacijske vojne iskaznice

MINISTARSTVO OBRANE

1954

Na temelju članka 24. stavka 2. Zakona o službi u Oružanim snagama Republike Hrvatske (»Narodne novine«, br. 73/13) donosim

PRAVILNIK

O OBLIKU I SADRŽAJU IDENTIFIKACIJSKE VOJNE ISKAZNICE

I. OPĆE ODREDBE

Članak 1.

(1) Ovim Pravilnikom propisuju se oblik, sadržaj i namjena identifikacijske vojne iskaznice pripadnika Oružanih snaga Republike Hrvatske (u daljnjem tekstu: Oružane snage) te način izdavanja i vođenja evidencije o identifikacijskim vojnim iskaznicama.

(2) Identifikacijska vojna iskaznica je službeni dokument koji služi za dokazivanje pripadnosti Oružanim snagama te vjerodostojnu vizualnu i elektroničku identifikaciju.

(3) Identifikacijska vojna iskaznica izdaje se sljedećim kategorijama pripadnika Oružanih snaga: djelatnim vojnim osobama, kadetima i državnim službenicima i namještenicima.

(4) Identifikacijska vojna iskaznica vlasništvo je Republike Hrvatske i u posjedu je pripadnika Oružanih snaga kojem je izdana, sve dok ima pravo na njezinu uporabu.

(5) Na zahtjev Službe vojne policije Glavnog stožera Oružanih snaga Republike Hrvatske (u daljnjem tekstu: Vojna policija) i službenih osoba zaduženih za osiguranje vojnih lokacija i građevina imatelj identifikacijske vojne iskaznice dužan ju je predočiti radi osobne identifikacije.

II. OBLIK I SADRŽAJ IDENTIFIKACIJSKE VOJNE ISKAZNICE

Članak 2.

(1) Podloga obrasca za izradu identifikacijske vojne iskaznice je višenamjenska kartica, dimenzija 8,6 × 5,4 cm, na koju se obostrano tiska zaštićeni vizualni identitet, osobni i službeni podaci.

(2) Grafička podloga vizualnog identiteta na prednjoj strani identifikacijske vojne iskaznice sadrži:

– u lijevom dijelu duž cijele širine strane nalazi se polovica stiliziranog pletera – »nediljice« (pluteja iz crkvice sv. Nediljice)

– desno od polovice stiliziranog pletera – »nediljice« nalaze se naizmjenično nizani redovi okomito stiliziranih pletera – »nediljice« u obliku kvadrata sa stranicama od 6 mm

– duž gornjeg ruba nalazi se stilizirani pleterni reljef (abonom) s kamene ploče knezova Držislava i Svetislava iz 10. stoljeća širine 11 mm.

Članak 3.

Prednja strana identifikacijske vojne iskaznice sadrži:

– u gornjem, središnjem, dijelu grb Republike Hrvatske

– lijevo od grba Republike Hrvatske ispisano je jedno ispod drugoga:

REPUBLIKA HRVATSKA

MINISTARSTVO OBRANE

ORUŽANE SNAGE

– desno od grba Republike Hrvatske ispisano je jedno ispod drugoga:

REPUBLIC OF CROATIA

MINISTRY OF DEFENCE

ARMED FORCES

– u gornjem desnom kutu ispisano je jedno ispod drugoga:

IDENTIFIKACIJSKA VOJNA ISKAZNICA

MILITARY ID CARD

– ispod toga u srednjem dijelu ispisano je jedno ispod drugoga:

Ime/Name

Prezime/Surname

Čin – kategorija – status/Rank – Position

ID broj/ID number

Datum rođenja/Date of birth

Važi do

Date of expiry

– u lijevom dijelu identifikacijske vojne iskaznice nalazi se jedno ispod drugoga:

elektronička komponenta

stilizirani pleter – »nediljica«

Broj iskaznice

Card number

Potpis

Signature

– u desnom središnjem dijelu nalazi se osobna fotografija pripadnika Oružanih snaga.

Članak 4.

(1) U prostor za upis osobnog čina – kategorije – statusa upisuje se za:

– djelatne vojne osobe: skraćeni naziv osobnog čina, znak »/« i međunarodna zamjenska oznaka ranga osobnog čina

– državne službenike: državni službenik

– namještenike: namještenik

– kadete: kadet.

(2) Iznimno od odredbe stavka 1. ovoga članka, u identifikacijsku vojnu iskaznicu medicinskog osoblja: doktora medicine i medicinskog tehničara, za djelatne vojne osobe uz skraćeni naziv osobnog čina, znak »/« i međunarodnu zamjensku oznaku ranga osobnog čina, a za državne službenike uz naziv kategorije, upisuje se skraćeni naziv zvanja ili skraćeni stupanj stručne osposobljenosti: dr. med., odnosno med. teh.

(3) U prostor za upis identifikacijskog broja osobe upisuje se ID osobe iz Informacijskog sustava personalnog upravljanja.

(4) U prostor za upis broja iskaznice upisuje se serijski broj izdavanja iskaznice.

Članak 5.

Međunarodne zamjenske oznake ranga osobnog čina su:

|  |  |  |
| --- | --- | --- |
| Čin | Skraćeni naziv osobnog čina | Međunarodna zamjenska oznaka ranga  osobnog čina |
| stožerni general | sg | OF-10 |
| admiral flote | af | OF-10 |
| general zbora | gz | OF-9 |
| admiral | ad | OF-9 |
| general-pukovnik | gp | OF-8 |
| viceadmiral | va | OF-8 |
| general-bojnik | gb | OF-7 |
| kontraadmiral | ka | OF-7 |
| brigadni general | gbr | OF-6 |
| komodor | kmd | OF-6 |
| brigadir | brg | OF-5 |
| kapetan bojnog broda | kbb | OF-5 |
| pukovnik | pk | OF-4 |
| kapetan fregate | kfr | OF-4 |
| bojnik | bjn | OF-3 |
| kapetan korvete | kkr | OF-3 |
| satnik – satnik vojni specijalist | stn | OF-2 |
| poručnik bojnog broda – poručnik bojnog broda vojni specijalist | pbb | OF-2 |
| natporučnik – natporučnik vojni specijalist | npr | OF-1 |
| poručnik fregate – poručnik fregate vojni specijalist | pfr | OF-1 |
| poručnik – poručnik vojni specijalist | pr | OF-1 |
| poručnik korvete – poručnik korvete vojni specijalist | pkr | OF-1 |
| časnički namjesnik | čn | OR-9 |
| stožerni narednik | sžn | OR-8 |
| nadnarednik – nadnarednik vojni specijalist | nnr | OR-7 |
| narednik – narednik vojni specijalist | nr | OR-6 |
| desetnik – desetnik vojni specijalist | ds | OR-5 |
| skupnik – skupnik vojni specijalist | sk | OR-4 |
| razvodnik | rz | OR-3 |
| pozornik | pz | OR-2 |
| vojnik | voj | OR-1 |

Članak 6.

(1) Na poleđini identifikacijske vojne iskaznice u gornjem dijelu nalazi se »bar-kod«, ispod kojeg je ispisan tekst na hrvatskom i engleskom jeziku:

»Identifikacijska vojna iskaznica javna je isprava kojom se dokazuje pripadnost Oružanim snagama Republike Hrvatske. Protupravno posjedovanje i uporaba ove iskaznice povlači kaznenu odgovornost.

Military Identification Card is a public document that denotes the status of the person to whom it was issued as a member of Croatian Armed Forces. Illegal obtaining and use of this card is a criminal offense.«

(2) Ispod teksta iz stavka 1. ovoga članka identifikacijska vojna iskaznica sadrži strojno čitljivu zonu.

Članak 7.

Obrazac identifikacijske vojne iskaznice tiska se latiničnim pismom na hrvatskom i engleskom jeziku, a popunjava se samo latiničnim pismom na hrvatskom jeziku.

Članak 8.

Elektroničke komponente identifikacijske vojne iskaznice omogućuju vjerodostojnu višenamjensku elektroničku identifikaciju, a sastoje se od:

– elektroničkog sklopa za pohranu osobnih podataka u digitalnom obliku (mikročip)

– elektroničkog predajnika za beskontaktnu identifikaciju (RFID).

Članak 9.

Vizualni identitet identifikacijske vojne iskaznice s propisanim sadržajem prikazan je u prilogu ovoga Pravilnika i njegov je sastavni dio.

III. IZDAVANJE I EVIDENCIJA IDENTIFIKACIJSKIH VOJNIH ISKAZNICA

Članak 10.

Uprava za ljudske resurse izdaje i vodi evidenciju o izdanim i poništenim identifikacijskim vojnim iskaznicama.

Članak 11.

(1) Pripadnik Oružanih snaga obvezan je na dan prestanka službe u Oružanim snagama vratiti identifikacijsku vojnu iskaznicu Upravi za ljudske resurse preko nadležnog personalnog djelatnika ustrojstvene jedinice u kojoj je bio na službi prije prestanka službe, radi njezina poništenja.

(2) U slučaju neizvršavanja obveze iz stavka 1. ovoga članka Uprava za ljudske resurse obavijestit će Vojnu policiju o svim pripadnicima Oružanih snaga koji po prestanku službe nisu vratili identifikacijsku vojnu iskaznicu.

Članak 12.

(1) Gubitak ili oštećenje identifikacijske vojne iskaznice pripadnik Oružanih snaga obvezno, bez odgode, prijavljuje Vojnoj policiji, a Vojna policija Upravi za ljudske resurse.

(2) U roku od pet dana od dana prijave gubitka identifikacijske vojne iskaznice pripadnik Oružanih snaga obvezan je u »Narodnim novinama« izgubljenu iskaznicu oglasiti nevažećom.

(3) U roku od 15 dana od dana prijave gubitka ili oštećenja identifikacijske vojne iskaznice Uprava za ljudske resurse izdat će novu identifikacijsku vojnu iskaznicu.

(4) Osoba koja pronađe izgubljenu identifikacijsku vojnu iskaznicu dužna ju je odmah predati Ministarstvu obrane.

Članak 13.

(1) Pomoćnik ministra zadužen za koordinaciju i usmjeravanje rada te praćenje poslova iz nadležnosti Uprave za ljudske resurse će u roku od 60 dana od dana stupanja na snagu ovoga Pravilnika izraditi Uputu o izdavanju identifikacijskih vojnih iskaznica.

(2) Uputa iz stavka 1. ovoga članka uređuje stupanj i oblik zaštite identifikacijske vojne iskaznice, postupak izdavanja, zamjene i povlačenja iz uporabe identifikacijske vojne iskaznice te nositelje i suradnike pri postupku izdavanja, zamjene i povlačenja iz uporabe identifikacijske vojne iskaznice.

IV. ZAVRŠNE ODREDBE

Članak 14.

Danom stupanja na snagu ovoga Pravilnika prestaje važiti Pravilnik o obliku i sadržaju identifikacijske vojne iskaznice (»Narodne novine«, br. 40/09).

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/14-04/29

Urbroj: 512-01-14-1

Zagreb, 31. srpnja 2014.

Ministar

Ante Kotromanović, v. r.

VIZUALNI IZGLED IDENTIFIKACIJSKE VOJNE ISKAZNICE

![](dodatni/432875.jpeg)

![](dodatni/432876.jpeg)

99 13.08.2014 Pravilnik o obliku i sadržaju identifikacijske vojne iskaznice

Pravilnik, NN 99/2014-1954